
A nem-pénzügyi jelentéstétel gyakorlatának összehasonlító vizsgálata

Kulcsszavak: fenntarthatóság; nem pénzügyi beszámoló; ESG; teljesítmény; éghajlatváltozás
Napjainkban a vállalatok egyre nagyobb figyelmet fordítanak az éghajlatváltozás kedvezőtlen hatásainak csökkentésére. Ennek érdekében a pénzügyi beszámolók mellett évente fenntarthatósági jelentéseket is készítenek. Kutatásomban a nem pénzügyi jelentéstétel gyakorlatát vizsgáltam szövegbányászati módszerrel, három iparágban: az energiaiparban, a pénzügyi szolgáltatások szektorában és az ipari szektorban tevékenykedő vállalatok esetében.

A mintába 31 tőzsdén jegyzett vállalat ESG (környezeti, társadalmi és irányítási) beszámolóját vontam be, és ezek tartalmi eltéréseit, terjedelmét, valamint időbeli változásait elemeztem a 2020 és 2022 közötti időszakban. Az összegyűjtött adatok feldolgozásához az R statisztikai programot használtam, ahol az ESG dimenziókat meghatározó kulcsszavak előfordulási gyakoriságát vizsgáltam. Az egyes jelentések tartalmi hasonlóságait koszinusz-hasonlóság számítás segítségével elemeztem.
Az eredmények azt mutatják, hogy a nem pénzügyi jelentések egyre részletesebbé és terjedelmesebbé váltak a vizsgált időszak alatt. A pénzügyi és az energiaipari szektorban működő vállalatok részletesebb beszámolókat készítettek. Valamint az is megállapítható, hogy a környezeti és társadalmi szempontok kiemelt szerepet kaptak a beszámolókban, míg a vállalatirányítási szempontok további részletezést igényelnek.
A koszinusz-hasonlóság számítások alapján az energiaipari szektor jelentései mutatták a legnagyobb mértékű hasonlóságot, míg a pénzügyi és ipari szektorban nagyobb tartalmi különbségeket figyeltem meg. A vállalatok többsége a GRI keretrendszert alkalmazta a fenntarthatósági beszámolók elkészítése során.



